Document ID: /roh_data/filtered/fineweb-2-filterrobots_roh.jsonl.gz/23807

Gia baud, il 1904, intimescha cusseglier naziunal dr. Bühlmann da fundar ina gronda zona da protecziun. Suenter examinaziuns minuziusas sa demussi che la regiun enturn il Pass dal Fuorn è la pli adattada, pervi da sia isolaziun e pervi da sia ritgezza da flora e fauna.
Il 1909 pon ils piuniers da la protecziun da l’ambient prender a fittanza la Val Cluozza da la vischnanca da Zernez, e quai per 25 onns. Per pudair finanziar quest fit, fundeschan els la Lia svizra per la protecziun da la natira, la Pro Natura dad oz.
Pervi da la zoppina na po la vischnanca da Zernez betg pli chargiar sias alps cun muvel da l’Italia. Quai maina a grondas perditas finanzialas e favurisescha las tractativas per integrar ulteriuras regiuns en in Parc Naziunal.
L’onn 1913 visita ina cumissiun parlamentara da Berna la Val Cluozza ed è immediat intgantada da l’idea dal Parc Naziunal. In onn pli tard vegn fundà uffizialmain l’emprim Parc Naziunal da las Alps.
Il 1. d’avust 1914 vegn fundà il Parc Naziunal Svizzer. Ses emprim survegliader è l’Engiadinais Steivan Brunies da Cinuos-chel.